**ธรรมนูญของสโมสรโรตารี**

**มาตรา 1 บทนิยาม**

|  |  |  |
| --- | --- | --- |
| 1. | คณะกรรมการบริหาร | หมายถึง คณะกรรมการบริหารของสโมสรแห่งนี้ |
| 2. | ข้อบังคับ | หมายถึง ข้อบังคับของสโมสรแห่งนี้ |
| 3. | กรรมการบริหาร | หมายถึง กรรมการในคณะกรรมการบริหารของสโมสรแห่งนี้ |
| 4. | สมาชิก | หมายถึง สมาชิกที่ไม่ใช่สมาชิกกิตติมศักดิ์ของสโมสรแห่งนี้ |
| 5. | โรตารีสากล (RI) | หมายถึง องค์กรโรตารีสากล |
| 6. | สโมสรโรตารีในเครือ (Satellite Club) (หากมี) | หมายถึง สโมสรมุ่งหวังที่สมาชิกของสโมสรนั้นต้องเป็นสมาชิกของสโมสรแห่งนี้ด้วย |
| 7. | เป็นลายลักษณ์อักษร | หมายถึง การสื่อสารที่สามารถเป็นเอกสารอ้างอิง โดยไม่คำนึงถึงวิธีการส่งผ่าน |
| 8. | ปี | หมายถึง ระยะเวลาสิบสองเดือนที่เริ่มต้นจากวันที่ 1 กรกฎาคม |

**มาตรา 2 ชื่อ**

องค์กรนี้มีชื่อว่าสโมสรโรตารี

 (สมาชิกของโรตารีสากล)

ชื่อสโมสรโรตารีในเครือของสโมสรแห่งนี้ คือ สโมสรโรตารี

(ในเครือของสโมสรโรตารี      )

**มาตรา 3 จุดประสงค์**

จุดประสงค์ของสโมสรนี้คือ

(ก) เพื่อดำเนินการตามวัตถุประสงค์ของโรตารี

(ข) ดำเนินโครงการบำเพ็ญประโยชน์ให้ประสบความสำเร็จตามบริการ 5 แนวทาง

(ค) ก่อให้เกิดความก้าวหน้าของโรตารีโดยการทำให้สมาชิกภาพมีความเข้มแข็ง

(ง) สนับสนุนมูลนิธิโรตารี และ

(จ) พัฒนาผู้นำเหนือระดับสโมสร

**มาตรา 4 พื้นที่สโมสร**

พื้นที่ของสโมสรแห่งนี้ คือ

\_\_\_\_\_

สโมสรในเครือของสโมสรนี้จะตั้งอยู่ในพื้นที่แห่งนี้หรือพื้นที่รอบ ๆ

**มาตรา 5 วัตถุประสงค์**

วัตถุประสงค์ของโรตารีคือเพื่อสนับสนุนและส่งเสริมอุดมการณ์แห่งการบำเพ็ญประโยชน์ที่เป็นพื้นฐานขององค์กรที่มีคุณค่า โดยเฉพาะอย่างยิ่งเพื่อสนับสนุนและส่งเสริม

 *ข้อหนึ่ง* การพัฒนาความคุ้นเคยระหว่างสมาชิกเพื่อโอกาสในการบำเพ็ญประโยชน์

 *ข้อสอง* เชิดชูมาตรฐานแห่งจริยธรรมอันสูงส่งในธุรกิจและวิชาชีพ การยอมรับคุณค่าในการประกอบอาชีพที่ยังคุณประโยชน์และการให้โรแทเรียนทุกคนภูมิใจในอาชีพของตนเพื่อการบำเพ็ญประโยชน์ต่อสังคม

 *ข้อสาม* การให้โรแทเรียนนำเอาอุดมการณ์แห่งการบำเพ็ญประโยชน์ไปใช้ในชีวิตส่วนตัว ธุรกิจ และชุมชน

*ข้อสี่* การเพิ่มพูนความเข้าใจ ไมตรีจิต และสันติสุขระหว่างชาติ ด้วยมิตรสัมพันธ์ของบุคคลในธุรกิจและวิชาชีพทั่วโลกที่มีอุดมการณ์ในการบำเพ็ญประโยชน์อย่างเดียวกัน

**มาตรา 6 บริการ 5 แนวทาง**

บริการ 5 แนวทางของโรตารีเป็นกรอบที่เป็นหลักธรรมและหลักปฏิบัติในการทำงานของสโมสรโรตารี

1. บริการสโมสร เป็นแนวทางแรกแห่งการบริการ เกี่ยวข้องกับสิ่งที่สมาชิกทำภายในสโมสรเพื่อช่วยให้สโมสรดำเนินงานประสบความสำเร็จ

2. บริการด้านอาชีพ เป็นแนวทางที่ 2 แห่งการบริการ มีวัตถุประสงค์เพื่อส่งเสริมมาตรฐานจรรยาบรรณในธุรกิจและวิชาชีพ ยกย่องคุณค่าของอาชีพที่มีเกียรติทุกอาชีพ และส่งเสริมอุดมการณ์แห่งการบริการในอาชีพทุกอาชีพ บทบาทของสมาชิกรวมถึงการปฏิบัติตนและดำเนินธุรกิจให้สอดคล้องกับหลักการของ
โรตารี และใช้ทักษะความชำนาญด้านอาชีพกับโครงการที่สโมสรพัฒนาขึ้นเพื่อตอบสนองประเด็นปัญหาและความต้องการของสังคม

3. บริการชุมชน เป็นแนวทางที่ 3 แห่งการบริการ เป็นความพยายามหลากหลายของโรแทเรียนที่จะช่วยปรับปรุงคุณภาพชีวิตของผู้คนที่อยู่ในอาณาเขตหรือพื้นที่ของสโมสร โดยมุ่งมั่นเพื่อให้เกิดสันติสุขในชุมชนซึ่งบางครั้งอาจจะร่วมมือกับผู้อื่น

4. บริการระหว่างประเทศ เป็นแนวทางที่ 4 แห่งการบริการ ประกอบด้วยกิจกรรมต่าง ๆ ที่โรแทเรียนทำเพื่อส่งเสริมความเข้าใจ ไมตรีจิตและสันติสุขระหว่างกันในนานาประเทศ โดยการส่งเสริมความคุ้นเคยกับผู้คนในประเทศอื่น ๆ รวมทั้งวัฒนธรรม ประเพณี ความสำเร็จ แรงบันดาลใจ ตลอดจนปัญหาต่าง ๆ โดยการอ่านและการติดต่อกัน และความร่วมมือในกิจกรรมและโครงการต่าง ๆ ของสโมสรทุกสโมสร เพื่อช่วยเหลือประชาชนในประเทศอื่น

5. บริการเยาวชน เป็นแนวทางที่ 5 แห่งการบริการ ยอมรับการเปลี่ยนแปลงในทางที่ดีที่ดำเนินการโดยกลุ่มเยาวชนและคนหนุ่มสาวจากกิจกรรมการพัฒนาความเป็นผู้นำ มีส่วนร่วมในโครงการบริการชุมชนและบริการระหว่างประเทศ ตลอดจนโปรแกรมการแลกเปลี่ยนต่าง ๆ ที่เสริมสร้างและสนับสนุนสันติสุขของโลกรวมทั้งความเข้าใจในวัฒนธรรมต่าง ๆ

**มาตรา 7 การประชุมต่าง ๆ**

**หมวด 1** — *การประชุมปกติ*

1. *วันและเวลา* สโมสรแห่งนี้จะมีการประชุมปกติประจำสัปดาห์ตามวันและเวลาที่กำหนดไว้ในข้อบังคับ

(ข) *วิธีการประชุม* การเข้าประชุมอาจเป็นการเข้าประชุมด้วยตนเอง ทางโทรศัพท์ ออนไลน์ หรือทางกิจกรรมที่มีปฏิสัมพันธ์เชิงโต้ตอบในระบบออนไลน์ การประชุมเชิงโต้ตอบควรพิจารณาจัดในวันที่มีการประกาศจัดกิจกรรมเชิงโต้ตอบ

(ค) *การเปลี่ยนแปลงการประชุม* หากมีเหตุผลที่ดี คณะกรรมการบริหารอาจเลื่อนการประชุมปกติไปเป็นวันหนึ่งวันใดระหว่างหลังวันประชุมปกติไปจนถึงวันประชุมปกติครั้งต่อไปได้ หรืออาจจะเปลี่ยนเวลาในวันปกติ หรือเปลี่ยนสถานที่ประชุมได้

(ง) *การงดการประชุม* คณะกรรมการบริหารอาจงดการประชุมปกติด้วยเหตุผลต่อไปนี้

 (1) วันหยุดหรือในระหว่างสัปดาห์ที่มีวันหยุด

 (2) เมื่อสมาชิกถึงแก่กรรม

 (3) เมื่อเกิดโรคระบาดหรือเกิดภัยพิบัติอันมีผลกระทบต่อทั้งชุมชน หรือ

 (4) เกิดการต่อสู้กันด้วยอาวุธในชุมชน

 คณะกรรมการบริหารอาจงดประชุมปกติได้ไม่เกินสี่ครั้งในหนึ่งปีด้วยสาเหตุอื่นที่มิได้บัญญัติไว้ในที่นี้ แต่จะต้องไม่งดการประชุมเกินสามครั้งติดต่อกัน

(จ) *การประชุมของสโมสรโรตารีในเครือ (หากมี)* หากบัญญัติไว้ในข้อบังคับ สโมสรโรตารีในเครือจะต้องจัดประชุมปกติประจำสัปดาห์ในสถานที่ตามวันและเวลาที่กำหนดโดยสมาชิก วัน เวลาและสถานที่ของการประชุมอาจจะเปลี่ยนแปลงได้โดยวิธีการเดียวกับการประชุมปกติของสโมสรในหมวด1 (ค) ของมาตรานี้ การประชุมของสโมสรโรตารีในเครืออาจจะยกเลิกได้ด้วยเหตุผลที่แจงรายละเอียดเอาไว้ตามหมวด 1 (ง) ของมาตรานี้ สำหรับวิธีการปฏิบัติในการลงคะแนนเสียงนั้น ให้เป็นไปตามข้อบังคับที่กำหนดไว้

(ฉ) *การยกเว้น* ข้อบังคับอาจรวมถึงบทบัญญัติที่ไม่สอดคล้องกับหมวดนี้ อย่างไรก็ตาม สโมสรต้องมีการประชุมอย่างน้อยเดือนละ 2 ครั้ง

**หมวด 2** *— การประชุมประจำปี*

(ก) สโมสรต้องจัดการประชุมประจำปีเพื่อเลือกตั้งเจ้าหน้าที่และนำเสนอรายงานครึ่งปีซึ่งรวมถึงรายรับและรายจ่ายของปีปัจจุบัน พร้อมกับรายงานการเงินของปีที่ผ่านมาก่อนวันที่ 31 ธันวาคม ตามที่กำหนดไว้ในข้อบังคับ

(ข) สโมสรโรตารีในเครือจะจัดการประชุมประจำปีก่อนวันที่ 31 ธันวาคม เพื่อเลือกตั้งเจ้าหน้าที่ของสโมสร
โรตารีในเครือ

**หมวด 3** — *การประชุมคณะกรรมการบริหาร* จะต้องจัดให้มีรายงานการประชุมคณะกรรมการบริหารที่เป็นลายลักษณ์อักษรทุกครั้งสำหรับสมาชิกทุกคน ภายใน 30 วันหลังการประชุม

**มาตรา 8 สมาชิกภาพ**

**หมวด 1** — *คุณสมบัติทั่วไป* สโมสรนี้ประกอบด้วยสมาชิกที่บรรลุนิติภาวะ มีอุปนิสัยดี มีคุณธรรมและความเป็นผู้นำ มีชื่อเสียงที่ดีในการประกอบธุรกิจ วิชาชีพ และ/หรือ ชุมชน และเต็มใจที่จะบริการในชุมชนของตน และ/หรือ ชุมชนทั่วโลก

**หมวด 2** — *ประเภทสมาชิก* สโมสรนี้มีสมาชิกสองประเภท คือ สมาชิกสามัญและสมาชิกกิตติมศักดิ์ สโมสรอาจจะสร้างประเภทสมาชิกอื่นที่สอดคล้องกับหมวด 7 ของมาตรานี้ สมาชิกเหล่านี้จะถูกรายงานไปยังโรตารีสากลว่าเป็นสมาชิกสามัญหรือกิตติมศักดิ์

**หมวด 3** — *สมาชิกสามัญ* บุคคลที่มีคุณสมบัติตามธรรมนูญของโรตารีสากล มาตรา 4 หมวด 2(a) อาจได้รับเลือกเป็นสมาชิกสามัญของสโมสรได้

**หมวด 4** — *สมาชิกภาพของสโมสรโรตารีในเครือ* สมาชิกของสโมสรโรตารีในเครือของสโมสรนี้จะเป็นสมาชิกของสโมสรนี้ด้วย จนกว่าสโมสรโรตารีในเครือจะได้รับสมาชิกภาพเป็นสโมสรโรตารีจากโรตารีสากล

**หมวด 5** — *สมาชิกซ้อนต้องห้าม* สมาชิกคนใดไม่อาจจะ

 (ก) เป็นสมาชิกของสโมสรนี้ และสมาชิกของสโมสรอื่นในเวลาเดียวกัน นอกเหนือจากสโมสรโรตารีในเครือของสโมสรแห่งนี้ได้

 (ข) เป็นสมาชิกกิตติมศักดิ์ของสโมสรนี้ในเวลาเดียวกัน

**หมวด 6** — *สมาชิกกิตติมศักดิ์* สโมสรนี้อาจจะเลือกสมาชิกกิตติมศักดิ์โดยให้คณะกรรมการบริหารกำหนดวาระการเป็นสมาชิกกิตติมศักดิ์ของบุคคลนั้น ซึ่งจะ

(ก) ได้รับการยกเว้นการจ่ายค่าบำรุง

(ข) ไม่มีสิทธิ์ออกเสียง

(ค) ไม่มีสิทธิ์ดำรงตำแหน่งใด ๆ ในสโมสร

(ง) ไม่ถือประเภทอาชีพ และ

(จ) มีสิทธิ์เข้าประชุมทุกการประชุม และได้รับสิทธิ์พิเศษทุกอย่างของสโมสรแห่งนี้ แต่ไม่มีสิทธิ์หรือสิทธิ์พิเศษใด ๆ ในสโมสรอื่น ยกเว้นมีสิทธิ์ไปเยี่ยมสโมสรอื่นโดยไม่ต้องไปในฐานะแขกของโรแทเรียน

**หมวด 7** — *ข้อยกเว้น* ข้อบังคับอาจจะรวมถึงบทบัญญัติที่ไม่สอดคล้องกับมาตรา 8 หมวด 2 และหมวด 4-6

**มาตรา 9 องค์ประกอบของสมาชิกสโมสร**

**หมวด 1** — *บทบัญญัติทั่วไป* ให้จัดประเภทอาชีพของสมาชิกแต่ละคนตามธุรกิจ วิชาชีพหรืออาชีพ หรือการบริการชุมชนของสมาชิกนั้น ๆ ประเภทอาชีพอธิบายถึงกิจกรรมหลักและเป็นที่ยอมรับของสำนักงาน บริษัทหรือสถาบันที่สมาชิกทำงานอยู่ หรือลักษณะของธุรกิจหรือวิชาชีพหลักและเป็นที่ยอมรับของสมาชิก หรือลักษณะของกิจกรรมบริการชุมชนของสมาชิกนั้น คณะกรรมการบริหารอาจปรับเปลี่ยนประเภทอาชีพของสมาชิกได้ หากสมาชิกนั้นมีการเปลี่ยนแปลงตำแหน่ง วิชาชีพ หรืออาชีพ

**หมวด 2** — *สมาชิกภาพอันหลากหลายของสโมสร* สมาชิกภาพของสโมสรนี้ควรเป็นผู้แทนของธุรกิจ วิชาชีพ อาชีพ และองค์กรในชุมชนหลายภาคส่วน รวมทั้งความหลากหลายในเรื่องของอายุ เพศและเชื้อชาติ

**มาตรา 10 การเข้าประชุม**

**หมวด 1** — *บทบัญญัติทั่วไป* สมาชิกทุกคนควรเข้าประชุมปกติของสโมสรหรือการประชุมปกติของสโมสร
โรตารีในเครือ และเข้าร่วมโครงการบำเพ็ญประโยชน์ งานและกิจกรรมอื่น ๆ ของสโมสร การนับคะแนนการเข้าประชุมปกติของสมาชิก ให้นับต่อเมื่อ

(ก) สมาชิกผู้นั้นอยู่ในที่ประชุมด้วยตนเอง ทางโทรศัพท์ หรือในระบบออนไลน์อย่างน้อยร้อยละ 60 ของเวลาการประชุม

(ข) สมาชิกได้อยู่ในการประชุมแล้วและได้รับการตามตัวให้ออกจากที่ประชุมโดยไม่ได้คาดคิดไว้ก่อน และภายหลังสมาชิกนั้นได้แสดงพยานหลักฐานและคณะกรรมการบริหารพอใจในเหตุผล

(ค) เข้าร่วมประชุมปกติออนไลน์หรือกิจกรรมเชิงโต้ตอบตามที่โพสต์บนเว็บไซต์ของสโมสรภายในหนึ่งสัปดาห์หลังจากการโพสต์นั้น หรือ

(ง) สมาชิกนั้นทดแทนการขาดประชุมครั้งนั้นโดยวิธีใดวิธีหนึ่งต่อไปนี้ภายในปีเดียวกัน

(1) เข้าประชุมปกติอย่างน้อยร้อยละ 60 ของเวลาการประชุมที่สโมสรอื่น สโมสรชั่วคราว หรือสโมสร
โรตารีในเครือของอีกสโมสรหนึ่ง

(2) ไปเพื่อเข้าประชุมปกติตามวันเวลาและสถานที่ของอีกสโมสรหนึ่ง หรือการประชุมของสโมสรโรตารีในเครือของอีกสโมสรหนึ่ง แต่สโมสรนั้นไม่มีการประชุมตามวันเวลาและสถานที่ของสโมสรนั้น

(3) ไปร่วมโครงการบำเพ็ญประโยชน์ของสโมสรหรือกิจกรรมชุมชนที่สโมสรสนับสนุน หรือเข้าประชุมตามที่คณะกรรมการบริหารมอบหมาย

(4) เข้าประชุมคณะกรรมการบริหารหรือได้รับอนุญาตจากคณะกรรมการบริหารให้เข้าประชุมคณะกรรมการบำเพ็ญประโยชน์ที่สมาชิกผู้นั้นได้รับมอบหมาย

(5) มีส่วนร่วมในการประชุมออนไลน์หรือกิจกรรมโต้ตอบบนเว็บไซต์ของสโมสร

(6) เข้าประชุมปกติของสโมสรโรทาแรคท์หรือสโมสรอินเทอร์แรคท์กลุ่มบำเพ็ญประโยชน์ชุมชนโรตารี หรือชมรมมิตรภาพโรตารี หรือสโมสรชั่วคราวของโรทาแรคท์หรืออินเทอร์แรคท์ กลุ่มบำเพ็ญประโยชน์ชุมชนโรตารี หรือชมรมมิตรภาพโรตารี หรือ

(7) เข้าประชุมใหญ่โรตารีสากล สภานิติบัญญัติโรตารี การประชุมอบรมผู้ว่าการภาครับเลือก การสัมมนาของโรตารีสำหรับเจ้าหน้าที่โรตารีสากล หรือการประชุมอื่นใดที่คณะกรรมการบริหารโรตารีสากลหรือประธานโรตารีสากลอนุมัติให้จัดขึ้น การประชุมใหญ่โซนร่วม การประชุมคณะกรรมการของโรตารีสากล การประชุมใหญ่ภาค การอบรมคณะกรรมการบริหารสโมสรของภาค การประชุมใด ๆ ของภาคที่จัดขึ้นโดยการอำนวยการของคณะกรรมการบริหารโรตารีสากล การประชุมคณะกรรมการภาคที่จัดขึ้นโดยการอำนวยการของผู้ว่าการภาค หรือการประชุมระหว่างเมืองของสโมสรโรตารีที่จัดขึ้นเป็นประจำ

**หมวด 2** — *การขาดการประชุมที่สโมสรเป็นเวลานานขณะที่ไปทำงานในที่ห่างไกล*  หากสมาชิกต้องไปทำงานในที่ห่างไกลเป็นเวลานาน การเข้าประชุมในสโมสรที่กำหนดให้ในพื้นที่ที่ประกอบภารกิจสามารถทดแทนการประชุมปกติในสโมสรของสมาชิก หากสโมสรทั้งสองตกลงเห็นชอบ

**หมวด 3** — *การขาดประชุมเนื่องจากกิจกรรมโรตารีอื่น ๆ* การขาดประชุมไม่จำเป็นต้องมีการประชุมทดแทน หากในช่วงเวลาของการประชุม สมาชิกผู้นั้น

(ก) เดินทางด้วยมีเหตุผลไปหรือกลับจากการประชุมตามหมวด 1 (ง)(7)

(ข) ทำหน้าที่เป็นเจ้าหน้าที่ หรือกรรมการในคณะกรรมการของโรตารีสากล หรือกรรมการมูลนิธิโรตารี

(ค) ทำหน้าที่เป็นผู้แทนพิเศษของผู้ว่าการภาคในการก่อตั้งสโมสรใหม่

(ง) ไปปฏิบัติภารกิจที่โรตารีสากลว่าจ้าง

(จ) มีส่วนร่วมโดยตรงอย่างกระตือรือร้นในโครงการบำเพ็ญประโยชน์ที่ภาคหรือโรตารีสากลหรือมูลนิธิโรตารีสนับสนุน ณ ดินแดนห่างไกลที่ไม่สามารถเข้าประชุมทดแทนที่ใดได้ หรือ

(ฉ) ปฏิบัติภารกิจของโรตารีที่คณะกรรมการบริหารมอบหมายซึ่งทำให้ไม่สามารถเข้าประชุมตามปกติได้

**หมวด 4** — *การขาดประชุมของเจ้าหน้าที่โรตารีสากล* สมาชิกที่ขาดประชุมจะได้รับการยกเว้น หากสมาชิกผู้นั้นเป็นเจ้าหน้าที่ปัจจุบันของโรตารีสากล หรือเป็นคู่ครองที่เป็นโรแทเรียนของเจ้าหน้าที่ปัจจุบันของโรตารีสากล

**หมวด 5** — *การขาดการประชุมที่ได้รับการยกเว้น* สมาชิกที่ขาดประชุมจะได้รับการยกเว้นในกรณีต่อไปนี้

(ก) คณะกรรมการบริหารอนุมัติหากเห็นว่ามีเหตุผล เงื่อนไขและสถานการณ์ที่ดีและพอเพียง การขาดประชุมที่ได้รับการยกเว้นนี้ ไม่ควรขยายเวลาออกไปเกินกว่า 12 เดือน อย่างไรก็ตาม หากเป็นการลาประชุมด้วยเหตุผลทางการแพทย์ อันเนื่องมาจากการคลอดบุตร หรือการรับบุตรบุญธรรม หรือในระหว่างการดูแลเด็ก คณะกรรมการบริหารอาจจะขยายเวลาออกไปอีกระยะหนึ่งเกินกว่าเวลา 12 เดือนแรก

(ข) จำนวนรวมของอายุสมาชิกรวมกับจำนวนปีที่เป็นสมาชิกในหนึ่งสโมสรหรือมากกว่าหนึ่งสโมสรแล้วเท่ากับ 85 ปีหรือมากกว่า สมาชิกผู้นั้นเป็นโรแทเรียนมาแล้วอย่างน้อย 20 ปี สมาชิกผู้นั้นได้แจ้งเป็นลายลักษณ์อักษรต่อเลขานุการสโมสรว่าต้องการได้รับการยกเว้นการเข้าประชุม และข้อกำหนดเหล่านี้ได้รับการพิจารณาอนุมัติ

**หมวด 6** — *การนับคะแนนการประชุม* เมื่อสมาชิกที่ได้รับการยกเว้นการขาดประชุมภายใต้บทบัญญัติของหมวด 5 (ก) ของมาตรานี้มิได้เข้าร่วมประชุมสโมสร สมาชิกนั้นและการขาดประชุมของสมาชิกนั้นจะไม่นำมารวมอยู่ในการนับคะแนนการเข้าประชุม ในกรณีที่สมาชิกได้รับการยกเว้นการขาดประชุมภายใต้บทบัญญัติของหมวด 4 หรือข้อย่อย 5 (ข) ของมาตรานี้เข้าร่วมประชุมสโมสร ให้นำมารวมในจำนวนสมาชิกและจำนวนการประชุมที่ใช้คำนวณคะแนนเข้าประชุมของสโมสร

**หมวด 7** — *ข้อยกเว้น* ข้อบังคับอาจจะรวมบทบัญญัติที่ไม่สอดคล้องกับมาตรา 10

**มาตรา 11 กรรมการบริหารและเจ้าหน้าที่และคณะกรรมการ**

**หมวด 1** — *องค์บริหาร* องค์บริหารสโมสรนี้คือ คณะกรรมการบริหารซึ่งเป็นไปตามบทบัญญัติในข้อบังคับสโมสร

**หมวด 2** — *อำนาจหน้าที่* คณะกรรมการบริหารมีอำนาจหน้าที่ในการดูแลทั่วไปเกี่ยวกับเจ้าหน้าที่และคณะกรรมการทุกคณะ และด้วยเหตุผลที่ดี คณะกรรมการบริหารอาจเห็นสมควรที่จะยกเลิกบางตำแหน่งได้

**หมวด 3** — *มติคณะกรรมการบริหารถือว่าสิ้นสุด* การตัดสินใจของคณะกรรมการบริหารในเรื่องใดๆ ของสโมสรถือว่าสิ้นสุด เว้นแต่มีการยื่นอุทธรณ์ต่อสโมสร อย่างไรก็ตาม เมื่อมีมติให้ยุติการเป็นสมาชิกตามมาตรา 13 หมวด 6 สมาชิกอาจยื่นอุทธรณ์ต่อสโมสร ยื่นขอประนีประนอมหรือขอให้มีการชี้ขาดโดยอนุญาโตตุลาการได้ การอุทธรณ์เพื่อกลับมติของคณะกรรมการบริหารจะต้องได้รับคะแนนเสียงสองในสามของสมาชิกที่เข้าประชุมปกติที่คณะกรรมการบริหารกำหนด โดยต้องมีสมาชิกมาร่วมประชุมครบองค์ประชุม และเลขานุการต้องแจ้งเรื่องการยื่นอุทธรณ์ให้สมาชิกทุกคนทราบอย่างน้อยห้าวันก่อนการประชุม มติของสโมสรจะเป็นอันสิ้นสุด

**หมวด 4** — *เจ้าหน้าที่* เจ้าหน้าที่ของสโมสรได้แก่ นายกสโมสร นายกเพิ่งผ่านพ้น นายกรับเลือก เลขานุการและเหรัญญิก และอาจรวมอุปนายกหนึ่งคนหรือมากกว่าซึ่งทั้งหมดเป็นกรรมการบริหาร เจ้าหน้าที่สโมสรอาจจะรวมถึงปฏิคมหนึ่งคน ซึ่งอาจเป็นหรือไม่เป็นกรรมการบริหารสุดแล้วแต่ข้อบังคับกำหนดไว้ เจ้าหน้าที่และกรรมการบริหารทุกคนต้องเป็นสมาชิกที่สถานะดีของสโมสรนี้ เจ้าหน้าที่สโมสรควรจะเข้าร่วมประชุมของสโมสรโรตารีในเครืออย่างสม่ำเสมอ

**หมวด 5** — *การเลือกตั้งเจ้าหน้าที่*

(ก) *วาระของตำแหน่งเจ้าหน้าที่นอกเหนือจากตำแหน่งนายกสโมสร* เจ้าหน้าที่ทุกคนจะได้รับการเลือกตั้งตามที่บัญญัติไว้ในข้อบังคับ นอกเหนือจากนายกสโมสร เจ้าหน้าที่แต่ละคนจะเข้ารับตำแหน่งในวันที่
1 กรกฎาคมทันทีตามที่ได้รับการเลือกตั้งและจะปฏิบัติหน้าที่ตามวาระของแต่ละตำแหน่ง หรือจนกว่าจะเลือกตั้งผู้มีคุณสมบัติเพื่อสืบทอดตำแหน่งได้

(ข) *วาระของตำแหน่งนายกสโมสร* ให้เลือกตั้งนายกนอมินี (president-nominee) ตามที่บัญญัติไว้ในข้อบังคับอย่างน้อย 18 เดือนแต่ไม่เกินสองปี ก่อนวันที่จะรับหน้าที่นายกสโมสร นายกนอมินีจะเป็นนายกรับเลือก (president-elect) ในวันที่ 1 กรกฎาคมปีก่อนที่จะเป็นนายกสโมสร นายกสโมสรจะเข้ารับหน้าที่ในวันที่ 1 กรกฎาคมและอยู่ในตำแหน่งหนึ่งปี หากยังไม่มีการเลือกตั้งผู้สืบทอดตำแหน่ง นายกปัจจุบันสามารถอยู่ในวาระต่อไปได้อีก 1 ปี

(ค) *คุณสมบัติของนายก* ผู้สมัครรับเลือกในตำแหน่งนายกสโมสรจะต้องเป็นสมาชิกของสโมสรนี้อย่างน้อยหนึ่งปีก่อนได้รับการเสนอชื่อเป็นนายกสโมสร นอกเสียจากว่า ผู้ว่าการภาคพิจารณาเห็นชอบการเป็นสมาชิกไม่ครบเวลาหนึ่งปีเต็มดังกล่าว นายกสโมสรรับเลือกต้องเข้าสัมมนาอบรมนายกรับเลือกและการอบรมภาคประจำปี เว้นแต่ได้รับการยกเว้นจากผู้ว่าการภาครับเลือก หากได้รับการยกเว้นดังกล่าว นายกสโมสรรับเลือกต้องส่งผู้แทนสโมสรหนึ่งคนเข้าประชุมแทน หากนายกรับเลือกไม่เข้าร่วมการสัมมนาอบรมนายกรับเลือกและการอบรมภาคประจำปี และไม่ได้รับการยกเว้นดังกล่าวจากผู้ว่าการภาครับเลือก หรือหากได้รับการยกเว้น แต่ไม่ส่งผู้แทนสโมสรที่ได้รับการแต่งตั้งให้เข้าร่วมประชุมดังกล่าว นายกรับเลือกจะไม่สามารถเป็นนายกสโมสรได้ ในกรณีนั้น นายกสโมสรคนปัจจุบันจะต้องทำหน้าที่ต่อไปจนกว่าจะมีการเลือกตั้งผู้ที่จะมารับหน้าที่แทนและเข้าร่วมการสัมมนาอบรมนายกรับเลือกและการอบรมภาคประจำปี หรือการอบรมที่ผู้ว่าการภาครับเลือกเห็นว่าเป็นการพอเพียง

**หมวด 6** — *การจัดการสโมสรโรตารีในเครือของสโมสรแห่งนี้*

(ก) *การบริหารจัดการของสโมสรโรตารีในเครือ* สโมสรแห่งนี้จะต้องบริหารจัดการเรื่องทั่วไป และสนับสนุนสโมสรโรตารีในเครือตามที่คณะกรรมการบริหารเห็นสมควร

(ข) *คณะกรรมการบริหารของสโมสรโรตารีในเครือ* สำหรับการจัดการประจำวัน สโมสรโรตารีในเครือจะมีคณะกรรมการบริหารของสโมสรเองซึ่งเลือกตั้งประจำปีจากสมาชิกของสโมสร และจะต้องประกอบด้วยเจ้าหน้าที่ของสโมสรโรตารีในเครือและสมาชิกอื่น ๆ อีก 4 ถึง 6 คนสุดแล้วแต่ข้อบังคับกำหนดไว้ เจ้าหน้าที่สูงสุดของสโมสรโรตารีในเครือจะเป็นประธานและเจ้าหน้าที่อื่น ๆ คือประธานเพิ่งผ่านพ้น ประธานรับเลือก เลขานุการและเหรัญญิก คณะกรรมการบริหารสโมสรโรตารีในเครือจะต้องรับผิดชอบการจัดการและการบริหารประจำวันของสโมสรโรตารีในเครือ รวมทั้งกิจกรรมต่าง ๆ ที่สอดคล้องกับกฎระเบียบ ข้อกำหนด นโยบาย เป้าหมาย และวัตถุประสงค์ของโรตารี ภายใต้การชี้แนะของสโมสรนี้ สโมสรโรตารีในเครือไม่มีอำนาจภายในหรือเหนือกว่าสโมสรนี้

(ค) *วิธีการปฏิบัติในการรายงานของสโมสรโรตารีในเครือ* สโมสรโรตารีในเครือจะต้องส่งรายงานประจำปีเกี่ยวกับสมาชิก กิจกรรม และโปรแกรมต่าง ๆ ให้แก่นายกและคณะกรรมการบริหารของสโมสรนี้ โดยมีรายงานการเงินและบัญชีการเงินที่ตรวจสอบแล้วหรือพิจารณาแล้วประกอบด้วย เพื่อการรวมเข้ากับรายงานของสโมสรนี้สำหรับใช้ในการประชุมใหญ่ประจำปี และรายงานอื่น ๆ ที่สโมสรนี้อาจจะต้องการเป็นครั้งคราว

**หมวด 7** — *คณะกรรมการ* สโมสรนี้ควรจะมีคณะกรรมการต่าง ๆ ดังต่อไปนี้

(ก) บริหารจัดการสโมสร

(ข) สมาชิกภาพ

(ค) ภาพลักษณ์

(ง) มูลนิธิโรตารี และ

(จ) โครงการบำเพ็ญประโยชน์

 คณะกรรมการบริหารหรือนายกอาจแต่งตั้งคณะกรรมการเพิ่มเติมตามความจำเป็น

**มาตรา 12 ค่าบำรุง**

สมาชิกทุกคนต้องชำระค่าบำรุงประจำปีตามที่กำหนดในข้อบังคับ

**มาตรา 13 ระยะเวลาของการเป็นสมาชิก**

**หมวด 1** — *ระยะเวลา* การเป็นสมาชิกจะต่อเนื่องไปตราบเท่าที่สโมสรนี้ยังคงอยู่ แต่สมาชิกภาพอาจสิ้นสุดลงตามที่บัญญัติไว้ต่อไปนี้

**หมวด 2** — *การสิ้นสุดสมาชิกภาพโดยอัตโนมัติ* สมาชิกภาพจะสิ้นสุดโดยอัตโนมัติเมื่อสมาชิกหมดคุณสมบัติการเป็นสมาชิกภาพ

(ก) *การกลับเข้าเป็นสมาชิก* เมื่อสมาชิกใดที่มีสถานะดีของสโมสรสิ้นสุดสมาชิกภาพลง ผู้นั้นอาจขอสมัครกลับเข้าเป็นสมาชิกอีกครั้งหนึ่ง ในธุรกิจ วิชาชีพ อาชีพ บริการชุมชนเหมือนเดิมหรืออื่น ๆ หรือประเภทอาชีพอื่น

(ข) *การสิ้นสุดความเป็นสมาชิกกิตติมศักดิ์* ความเป็นสมาชิกกิตติมศักดิ์จะสิ้นสุดลงโดยอัตโนมัติตามวาระที่คณะกรรมการบริหารได้กำหนด หากไม่มีการต่ออายุความเป็นสมาชิกกิตติมศักดิ์ออกไป คณะกรรมการบริหารอาจลงมติให้สิ้นสุดความเป็นสมาชิกกิตติมศักดิ์อีกเมื่อใดก็ได้

**หมวด 3** — *การสิ้นสุดสมาชิกภาพโดยไม่ชำระค่าบำรุง*

(ก) *ขั้นตอน* สมาชิกใดไม่ชำระค่าบำรุงภายใน 30 วัน หลังวันครบกำหนดชำระจะได้รับแจ้งเตือนเป็นลายลักษณ์อักษรจากเลขานุการ หากสมาชิกผู้นั้นยังไม่ชำระค่าบำรุงอีกภายใน 10 วันหลังจากได้รับแจ้งเตือน คณะกรรมการบริหารอาจวินิจฉัยให้สมาชิกภาพของผู้นั้นสิ้นสุดได้

(ข) *การรับกลับเข้าเป็นสมาชิก* คณะกรรมการบริหารอาจรับผู้ที่ขาดจากสมาชิกภาพกลับเข้าเป็นสมาชิกอีก หากอดีตสมาชิกดังกล่าวยื่นคำขอและชำระหนี้สินทั้งสิ้นแก่สโมสร

**หมวด 4** — *การสิ้นสุดสมาชิกภาพโดยไม่เข้าประชุม*

(ก) *คะแนนการเข้าประชุม*

(1) สมาชิกต้องเข้าประชุมปกติ หรือประชุมทดแทน อย่างน้อย 50 เปอร์เซ็นต์ของจำนวนการประชุมปกติของสโมสรหรือการประชุมของสโมสรโรตารีในเครือ มีส่วนร่วมในโครงการ งานและกิจกรรมอื่น ๆ ของสโมสรอย่างน้อย 12 ชั่วโมงในแต่ละครึ่งปี หรือทั้งสองอย่างรวมกันอย่างได้สัดส่วน และ

(2) สมาชิกต้องอยู่ประชุมปกติของสโมสรนี้หรือการประชุมของสโมสรโรตารีในเครืออย่างน้อย 30 เปอร์เซ็นต์ของการประชุมปกติ หรือมีส่วนร่วมในโครงการ งานและกิจกรรมอื่น ๆ ของสโมสรในแต่ละครึ่งปี (ผู้ช่วยผู้ว่าการภาค ตามคำจำกัดความของคณะกรรมการบริหารโรตารีสากลจะได้รับการยกเว้นจากข้อกำหนดนี้)

 สมาชิกใดที่ไม่เข้าประชุมตามที่กำหนดนี้ อาจถูกสิ้นสุดสมาชิกภาพ เว้นแต่คณะกรรมการบริหารจะเห็นสมควรยกเว้นการขาดประชุมของสมาชิกนั้น

(ข) *การขาดประชุมติดต่อกัน* การขาดประชุมอาจถือเป็นคำขอยุติสมาชิกภาพในสโมสรนี้ สมาชิกผู้ใดขาดการประชุมสโมสร หรือขาดการประชุมทดแทนเป็นเวลา 4 ครั้งติดต่อกัน หากไม่มีเหตุผลที่ดีและเพียงพอ หรือได้รับการยกเว้นตามมาตรา 10 หมวด 4 หรือหมวด 5 หลังจากคณะกรรมการบริหารส่งหนังสือแจ้งสมาชิกผู้นั้นแล้ว คณะกรรมการบริหารโดยเสียงข้างมากอาจให้ยุติสมาชิกภาพของสมาชิกผู้นั้น

(ค) *ข้อยกเว้น* ข้อบังคับอาจจะรวมถึงบทบัญญัติที่ไม่สอดคล้องกับมาตรา 13 หมวด 4

**หมวด 5** — *การสิ้นสุดสมาชิกภาพโดยสาเหตุอื่น*

(ก) *เพื่อความเหมาะสม* คณะกรรมการบริหารอาจมีมติให้สมาชิกภาพของสมาชิกที่หมดคุณสมบัติการเป็นสมาชิกในสโมสรนี้สิ้นสุดลงหรือโดยเหตุผลที่ดี ด้วยคะแนนเสียงอย่างน้อยสองในสามของจำนวนกรรมการบริหารที่มาร่วมประชุมและลงคะแนนเสียงในการประชุมที่จัดขึ้นเพื่อการนี้ หลักชี้แนะของการประชุมนี้อยู่ในมาตรา 8 หมวด 1 บททดสอบสี่แนวทาง และมาตรฐานจรรยาบรรณของโรแทเรียน

(ข) *การแจ้งให้ทราบ* ก่อนที่คณะกรรมการบริหารจะดำเนินการตามข้อย่อย (ก) ของหมวดนี้ จะต้องแจ้งเป็นลายลักษณ์อักษรให้สมาชิกที่เกี่ยวข้องทราบล่วงหน้าอย่างน้อย 10 วัน และให้โอกาสสมาชิกนั้นได้ตอบเป็นลายลักษณ์อักษรต่อคณะกรรมการบริหาร การแจ้งให้ทราบต้องนำส่งโดยบุคคล หรือโดยจดหมายลงทะเบียนไปยังที่อยู่ล่าสุดที่ทราบของสมาชิก สมาชิกผู้นั้นมีสิทธิ์เข้าพบคณะกรรมการบริหารเพื่อชี้แจง

**หมวด 6** — *สิทธิ์ยื่นอุทธรณ์ ประนีประนอม หรือขอให้อนุญาโตตุลาการชี้ขาดการสิ้นสุดสมาชิกภาพ*

(ก) *การแจ้งให้ทราบ* หลังจากที่คณะกรรมการบริหารได้มีมติให้สิ้นสุดหรือระงับสมาชิกภาพแล้ว เลขานุการต้องแจ้งมติเป็นลายลักษณ์อักษรให้สมาชิกทราบภายใน 7 วัน และภายใน 14 วันหลังจากได้รับใบแจ้ง สมาชิกผู้นั้นอาจแจ้งเป็นลายลักษณ์อักษรต่อเลขานุการว่าประสงค์จะยื่นอุทธรณ์ต่อสโมสร หรือขอประนีประนอม หรือขอให้อนุญาโตตุลาการชี้ขาด กระบวนการประนีประนอมหรือให้อนุญาโตตุลาการชี้ขาดตามที่บัญญัติไว้ในมาตรา 17

(ข) *การอุทธรณ์* หากมีการยื่นอุทธรณ์ ให้คณะกรรมการบริหารนัดวันพิจารณาอุทธรณ์ในการประชุมปกติของสโมสรภายใน 21 วันหลังจากได้รับการแจ้งยื่นอุทธรณ์ และต้องออกหนังสือเชิญประชุมล่วงหน้าอย่างน้อย 5 วัน ระบุธุรกรรมพิเศษให้บรรดาสมาชิกทราบ ระหว่างการแถลงอุทธรณ์ให้มีเฉพาะสมาชิกของสโมสรเข้าประชุมได้ ให้ถือว่ามติของสโมสรเป็นอันสิ้นสุดและเป็นข้อผูกพันทุกฝ่ายและไม่อาจให้อนุญาโตตุลาการชี้ขาดอีก

**หมวด 7** — *มติของคณะกรรมการบริหารเป็นอันสิ้นสุด* ให้ถือว่ามติของคณะกรรมการบริหารเป็นอันสิ้นสุด ถ้าสโมสรไม่ได้รับอุทธรณ์และไม่มีการขอให้อนุญาโตตุลาการชี้ขาด

**หมวด 8** — *การลาออก* การลาออกจากสโมสรของสมาชิกต้องกระทำเป็นลายลักษณ์อักษรยื่นต่อนายกสโมสรหรือเลขานุการ คณะกรรมการบริหารจะยอมรับการลาออกต่อเมื่อสมาชิกนั้นไม่เป็นหนี้ต่อสโมสร

**หมวด 9** — *การสละผลประโยชน์ในทรัพย์สิน* บุคคลที่ยุติสมาชิกภาพด้วยลักษณะใดๆ ต้องยอมสละผลประโยชน์ในทุนทรัพย์หรือทรัพย์สินของสโมสร หากสมาชิกได้รับสิทธินั้นโดยการเข้าร่วมในสโมสรตามกฎหมายท้องถิ่น

**หมวด 10** — *การระงับชั่วคราว* แม้ว่าจะมีปรากฏในมาตราใดก็ตามของธรรมนูญนี้ หากในความคิดเห็นของคณะกรรมการบริหาร

(ก) มีการกล่าวหาที่เชื่อถือได้ว่าสมาชิกปฏิเสธหรือละเลยการปฏิบัติที่สอดคล้องกับธรรมนูญนี้ หรือสมาชิกมีความผิดในการดำเนินการอันไม่เหมาะสม หรือกระทำให้สโมสรเสียประโยชน์ และ

(ข) ข้อกล่าวหาเหล่านั้นหากพิสูจน์ได้ จะนำไปสู่การยกเลิกสมาชิกภาพของสมาชิกนั้น และ

(ค) ไม่ควรมีการดำเนินการใดๆ ที่เกี่ยวกับสมาชิกภาพของสมาชิกที่ยังไม่ได้รับผลการพิจารณาในเรื่องใด หรือเหตุการณ์ใดเหตุการณ์หนึ่งจากคณะกรรมการบริหาร

(ง) เป็นประโยชน์ของสโมสรมากที่สุดที่จะระงับสมาชิกภาพของสมาชิกนั้นไว้ชั่วคราว โดยไม่มีการลงคะแนนเสียงในเรื่องสมาชิกภาพ และสมาชิกนั้นควรงดเว้นจากการเข้าประชุมหรือกิจกรรมอื่น ๆ ของสโมสร และจากหน้าที่หรือตำแหน่งใด ๆ ที่สมาชิกนั้นถือครองอยู่ในสโมสร

คณะกรรมการบริหารอาจจะระงับสมาชิกนั้นชั่วคราวในระยะที่เหมาะสมแต่ไม่เกิน 90 วัน และเป็นไปตามเงื่อนไขที่คณะกรรมการบริหารกำหนด โดยการลงคะแนนเสียงอย่างน้อย 2 ใน 3 ของคณะกรรมการ ผู้ที่ถูกระงับสมาชิกภาพอาจจะยื่นอุทธรณ์หรือขอประนีประนอม หรือขอให้อนุญาโตตุลาการชี้ขาดตามบทบัญญัติในมาตรานี้ หมวด 6 ในระหว่างการระงับสมาชิกภาพ สมาชิกนั้นจะได้รับการยกเว้นจากข้อกำหนดของการเข้าร่วมประชุม ก่อนที่ช่วงเวลาของการระงับสมาชิกภาพจะสิ้นสุดลง คณะกรรมการบริหารจะต้องดำเนินการยุติสมาชิกภาพของโรแทเรียนผู้ที่ถูกระงับ หรือคืนสมาชิกภาพให้ครบถ้วนตามสถานภาพปกติ

**มาตรา 14 กิจกรรมระดับชุมชน ประเทศและระหว่างประเทศ**

**หมวด 1** — *เรื่องที่เหมาะสม* ปัญหาของส่วนรวมอันเกี่ยวข้องกับสวัสดิภาพโดยทั่วไปของชุมชน ประเทศ และโลก เป็นกรณีที่ควรอภิปรายกันอย่างเที่ยงธรรม กว้างขวางในที่ประชุมสโมสร อย่างไรก็ตาม สโมสรนี้จะไม่แสดงความคิดเห็นใด ๆ ในเรื่องที่สาธารณชนยังมีความขัดแย้งกันอยู่

**หมวด 2** — *ไม่ให้การรับรอง* สโมสรนี้จะไม่รับรองหรือแนะนำผู้สมัครใดในตำแหน่งทางราชการหรือการเมือง และจะไม่อภิปรายในการประชุมสโมสรอันเป็นการให้คุณหรือโทษแก่ผู้สมัครคนใด

**หมวด 3** —*ไม่เกี่ยวข้องกับการเมือง*

(ก) *การลงมติและความคิดเห็น* สโมสรนี้ต้องไม่ลงมติหรือออกหนังสือเวียนในมติหรือความเห็นใด ๆ และไม่ปฏิบัติการใด ๆ ที่เกี่ยวกับปัญหาต่าง ๆ ของโลก หรือนโยบายระหว่างประเทศที่เกี่ยวกับการเมือง

(ข) *การอุทธรณ์* สโมสรนี้ต้องไม่อุทธรณ์ต่อสโมสรอื่น ๆ ประชาชนหรือรัฐบาลต่าง ๆ หรือสโมสรนี้ต้องไม่ออกจดหมายเวียนหรือคำแถลงหรือแผนการเสนอแนะเพื่อแก้ปัญหาระหว่างประเทศในทางการเมืองใด ๆ

**หมวด 4** — *การระลึกถึงการเริ่มต้นของโรตารี* สัปดาห์ที่มีวันครบรอบปีในการก่อตั้งโรตารี คือวันที่ 23 กุมภาพันธ์ ให้ถือว่าเป็นสัปดาห์แห่งความเข้าใจและสันติสุขระหว่างกันในโลก ในระหว่างสัปดาห์ดังกล่าว สโมสรนี้จะเฉลิมฉลองการบำเพ็ญประโยชน์โรตารี ระลึกถึงความสำเร็จในอดีต และเน้นโปรแกรมสันติภาพ ความเข้าใจกันและไมตรีจิตในชุมชนและทั่วโลก

**มาตรา 15 นิตยสารโรตารี**

**หมวด 1** — *ข้อกำหนดในการบอกรับนิตยสาร* เว้นแต่สโมสรนี้ได้รับการยกเว้นจากคณะกรรมการบริหารโรตารีสากล สมาชิกทุกคนต้องบอกรับนิตยสารทางการ โรแทเรียน 2 คนซึ่งมีที่อยู่เดียวกันสามารถเลือกจะบอกรับนิตยสารอย่างเป็นทางการด้วยกันได้ ให้สมาชิกชำระค่าบอกรับนิตยสารตามวันที่ที่กำหนดให้ชำระค่าบำรุงรายหัวโดยคณะกรรมการบริหารตลอดเวลาที่เป็นสมาชิกของสโมสรนี้

**หมวด 2** — *การเรียกเก็บค่าสมาชิกนิตยสาร* ค่าสมาชิกนิตยสารจะเรียกเก็บจากสมาชิกล่วงหน้าและสโมสรจะนำส่งค่าสมาชิกดังกล่าวให้โรตารีสากลหรือสำนักงานของนิตยสารภาคพื้นตามที่คณะกรรมการบริหารโรตารีสากลกำหนด

**มาตรา 16 การยอมรับวัตถุประสงค์และการปฏิบัติตามธรรมนูญและข้อบังคับ**

การที่สมาชิกชำระค่าบำรุงแล้ว แสดงว่าสมาชิกผู้นั้นยอมรับหลักการของโรตารีตามที่ได้ระบุไว้ในวัตถุประสงค์ ยินยอมและเห็นด้วยที่จะปฏิบัติตามและอยู่ในกรอบของธรรมนูญและข้อบังคับของสโมสรนี้ โดยเงื่อนไขดังกล่าว สมาชิกจะได้รับสิทธิพิเศษของสโมสรนี้ สมาชิกแต่ละคนต้องปฏิบัติตามบทบัญญัติของธรรมนูญและข้อบังคับ ไม่ว่าสมาชิกนั้นจะได้รับเอกสารนี้หรือไม่

**มาตรา 17 การชี้ขาดโดยอนุญาโตตุลาการและการประนีประนอม**

**หมวด 1** — *ข้อขัดแย้ง* ข้อขัดแย้งเรื่องใด ๆ ก็ตามระหว่างสมาชิกปัจจุบันหรืออดีตสมาชิกกับสโมสรนี้ หรือกับเจ้าหน้าที่สโมสรหรือคณะกรรมการบริหารที่ไม่เกี่ยวกับมติของคณะกรรมการบริหารที่ไม่อาจตกลงกันได้ คู่กรณีฝ่ายใดฝ่ายหนึ่งอาจยื่นขอต่อเลขานุการเพื่อขอให้ชี้ขาดได้โดยให้ใช้วิธีประนีประนอมหรือการชี้ขาดโดยอนุญาโตตุลาการ

**หมวด 2** — *กำหนดการประนีประนอม หรือ การชี้ขาดโดยอนุญาโตตุลาการ* ภายใน 21 วันหลังจากได้รับคำขอ คณะกรรมการบริหารจะกำหนดวันที่ประนีประนอมหรือการชี้ขาดโดยอนุญาโตตุลาการโดยหารือกับคู่กรณี

**หมวด 3** — *การประนีประนอม* กระบวนการการประนีประนอมจะต้อง

(ก) ได้รับการยอมรับจากหน่วยงานที่เหมาะสมซึ่งมีอำนาจตัดสินคดีในระดับรัฐหรือระดับชาติ หรือ

(ข) โดยการแนะนำของผู้มีวิชาชีพที่มีความเชี่ยวชาญซึ่งเป็นที่ยอมรับในเรื่องการแก้ไขข้อขัดแย้งที่เป็นทางเลือก หรือ

(ค) โดยการแนะนำที่เป็นเอกสารของคณะกรรมการบริหารโรตารีสากลหรือคณะกรรมการมูลนิธิโรตารี

มีเพียงโรแทเรียนเท่านั้นที่จะเป็นผู้ประนีประนอมได้ สโมสรอาจจะขอให้ผู้ว่าการภาคหรือผู้แทนผู้ว่าการภาคแต่งตั้งผู้ประนีประนอมซึ่งมีประสบการณ์และความชำนาญในการประนีประนอม

(ก) *ผลของการประนีประนอม* การตัดสินใจหรือผลของการประนีประนอมซึ่งเป็นที่ยอมรับของคู่กรณีจะได้รับการบันทึก และแต่ละฝ่าย ผู้ประนีประนอม และคณะกรรมการบริหารจะถือสำเนาเอกสารคนละหนึ่งชุด สรุปผลการประนีประนอมซึ่งทุกฝ่ายยอมรับจะเป็นข่าวสารของสโมสร คู่กรณีฝ่ายใดฝ่ายหนึ่งอาจจะขอให้มีการประนีประนอมเพิ่มเติมผ่านนายกหรือเลขานุการ หากฝ่ายใดฝ่ายหนึ่งมีการเพิกถอนการประนีประนอมอย่างมีนัยสำคัญ

(ข) *การประนีประนอมที่ไม่เป็นผล* หากมีการขอประนีประนอมแต่ไม่ประสบผลสำเร็จ คู่กรณีฝ่ายใดฝ่ายหนึ่งอาจจะขอให้มีการชี้ขาดโดยอนุญาโตตุลาการตามหมวด 1 ในมาตรานี้

**หมวด 4** — *การชี้ขาดโดยอนุญาโตตุลาการ* เมื่อมีการขอให้มีการชี้ขาดโดยอนุญาโตตุลาการ คู่กรณีแต่ละฝ่ายจะแต่งตั้งโรแทเรียนคนหนึ่งเป็นอนุญาโตตุลาการ และคณะอนุญาโตตุลาการจะแต่งตั้งโรแทเรียนเป็นผู้ตัดสิน

**หมวด 5** — *การตัดสินของคณะอนุญาโตตุลาการหรือผู้ตัดสิน* การตัดสินของคณะอนุญาโตตุลาการ หรือในกรณีที่อนุญาโตตุลาการมีความเห็นไม่ตรงกัน จะต้องชี้ขาดโดยคณะผู้ตัดสินและมีผลต่อคู่กรณีทุกฝ่าย และจะไม่สามารถอุทธรณ์ได้อีก

**มาตรา 18 ข้อบังคับ**

สโมสรนี้จะตราข้อบังคับที่สอดคล้องกับธรรมนูญและข้อบังคับของโรตารีสากล หรือระเบียบวิธีการปฏิบัติสำหรับเขตบริหารที่โรตารีสากลกำหนดขึ้น และไม่ขัดกับธรรมนูญนี้ซึ่งมีข้อกำหนดเพิ่มเติมเพื่อการบริหารสโมสรนี้ ข้อบังคับดังกล่าวอาจถูกแก้ไขเพิ่มเติมตามวิธีการที่ได้กำหนดไว้

**มาตรา 19 การแก้ไขเพิ่มเติม**

**หมวด 1** — *วิธีการแก้ไขเพิ่มเติม* นอกจากที่บัญญัติไว้ในหมวด 2 ของมาตรานี้ ธรรมนูญนี้อาจแก้ไขเพิ่มเติมได้โดยคะแนนเสียงข้างมากของสภานิติบัญญัติโรตารีเท่านั้น

**หมวด 2** — *การแก้ไขเพิ่มเติมมาตรา 2 และมาตรา 4* การแก้ไขมาตรา 2 ชื่อ และมาตรา 4 พื้นที่สโมสรจะกระทำได้ในการประชุมปกติของสโมสร โดยต้องมีองค์ประชุมครบ และโดยคะแนนเสียงอย่างน้อย 2 ใน 3 ของสมาชิกที่ออกเสียง ต้องมีหนังสือแจ้งการแก้ไขเปลี่ยนแปลงไปยังสมาชิกทุกคนและผู้ว่าการภาคให้ทราบข้อเสนอเพื่อแก้ไขเพิ่มเติมเป็นการล่วงหน้าอย่าง 21 วันก่อนการประชุม ต้องแจ้งข้อแก้ไขเพิ่มเติมไปยังคณะกรรมการบริหารโรตารีสากลเพื่อพิจารณาอนุมัติแล้วจึงให้มีผลบังคับ ผู้ว่าการภาคอาจจะเสนอข้อคิดเห็นแก่คณะกรรมการบริหารของโรตารีสากลเกี่ยวกับข้อแก้ไขที่เสนอไป

ศูนย์โรตารีในประเทศไทย

324(622)